b'\n_START_ARTICLE_\nM\xc3\xa5llinjeteknologi\n_START_PARAGRAPH_\nM\xc3\xa5llinjeteknologi er en teknologi indenfor fodbold, der bruges til at afg\xc3\xb8re, om bolden har passeret m\xc3\xa5llinjen og dermed hj\xc3\xa6lpe dommeren med at bestemme, om der er m\xc3\xa5l eller ej. Teknologien blev efterlyst efter en r\xc3\xa6kke kontroversielle situationer i Premier League, VM i fodbold 2010 og EM i fodbold 2012, hvor dommeren ikke d\xc3\xb8mte m\xc3\xa5l til trods for, at man p\xc3\xa5 tv kunne se, at bolden havde passeret m\xc3\xa5llinjen. Det internationale fodboldforbund FIFA, som tidligere havde v\xc3\xa6ret st\xc3\xa6rkt imod denne teknologi, besluttede derfor at teste i alt ni forskellige systemer._NEWLINE_Den 5. juli 2012 blev teknologien godkendt af fodboldens regelorgan, International Football Association Board. Af de ni afpr\xc3\xb8vede systemer blev oprindelig to systemer godkendt: GoalRef og Hawk-Eye._NEWLINE_M\xc3\xa5llinjeteknologi blev benyttet f\xc3\xb8rste gang i FIFA-regi ved VM for klubhold i 2012 i Japan, hvor b\xc3\xa5de GoalRef og Hawk-Eye blev benyttet. I 2013 meddelte FIFA at et yderligere system GoalControl ville blive benyttet ved Confederations Cup 2013. Efter en succesfuld anvendelse ved Confederations Cup blev det besluttet at benytte GoalControl ved VM i fodbold 2014 i Brasilien.'